Twieled fit-18 ta' Ottubru 1871 f'Ħaż-Żebbuġ u miet fit-13 ta' Ottubru 1961, ħamest ijiem qabel għalaq id-disgħin. Huwa figura importanti fl-istorja, fl-ilsien u fil-letteratura Maltija. Huwa l-poeta li fakkar mumenti storiċi f'Malta u li għolla l-ilsien Malti permezz tal-kitba tiegħu. Dawn id-dokumentarji bi produzzjoni ta' Festivals Malta ser jixxandru kuljum wara l-aħbarijiet tat-8:00pm fuq TVM. Ħjiel Estetiku | Dr Josette Attard titkellem dwar il-prinċipji estetiċi li mexxew lil Dun Karm fil-kitba tiegħu. Dan l-intervent tiegħi kien imsejjes fuq studju li kont għamilt għall-Masters fil-Letteratura Maltija u deher fir-raba' kapitlu tat-teżi tiegħi dwar "L-Għarqub tal-Ħajja." Minħabba l-ħin, parti mill-intervent tiegħi dwar ir-rikorrenza tax-xbieha tad-dar u l-aġġettivi li jintużaw magħha ma daħlux fil-verżjoni finali li xxandret. Dawn id-dettalji, meħuda mill-bidu tar-raba' kapitlu tat-teżi, jidhru hawn taħt, Il-verbi ta' ċaqliq l-iżjed komuni fil-poeżiji ta' Dun Karm huma l-verbi li wieħed isib fit-taħdit ta' kuljum: il-verb "għadda" jintuża aktar minn mija u tletin darba; warajh, fl-ordni ta' kemm-il darba jintużaw, hemm il-verbi "ġie," "niżel," "ħareġ," "ġera," "wasal," "tela'," "daħal," "mar," "resaq," u "mexa," li l-poeta jużah mal-erbgħin darba. Fost il-verbi l-oħra ta' ċaqliq hemm tnejn li jintużaw mat-tletin darba, "ħarab" u "ttajjar," u li mhux soltu jinstemgħu daqshekk sikwit fil-lingwa konvenzjonali. Il-maġġoranza l-kbira tal-verbi ta' ċaqliq għandhom għeruq semitiċi. Dun Karm jinqeda b'għadd ta' metafori konċettwali konvenzjonali u minn uħud minnhom joħloq metafori ġodda. Ngħidu aħna l-metafora konvenzjonali tal-ħajja-vjaġġ tixref fil-vers "kif ġejt fuq l-għatba tar-rġulija;" f'silta oħra, il-poeta jiftaħ il-metafora konċettwali taż-żmien jiċċaqlaq beraħ: Din il-metafora kumplessa għandha l-għeruq tagħha mqabbdin, fost l-oħrajn, fil-metafori konċettwali taż-żmien jiċċaqlaq, iż-żmien jiġri warajk, iż-żmien ġerrej, u ż-żmien ibiddel. Is-similitudni fl-aħħar vers tas-silta għandha l-għeruq tagħha fil-metafora taż-żmien-ħalliel. Fl-opra ta' Dun Karm, iż-żmien għandu l-kwalitajiet kollha li wieħed isib diġà fil-lingwa Maltija ta' kuljum. Għaldaqstant iż-żmien igerbeb, itir, jgħaddi, jasal, jaħrab, ma jerġa' qatt lura, jgħaddi jiġri, jistenna, u jtul. L-aktar li jintuża hu l-verb "għadda." Bħaż-żmien, is-snin jaħarbu, jimxu, igerbu, jiġu, jiġu u jmorru, jgħaddu, u jgħaddu bħal berqa, u s-siegħa tiġi, tasal, tgħaddi, tgħaddi tiġri, u taħrab. Mal-verbi hemm ukoll in-nomi u l-aġġettivi: il-mewġ taż-żmien; it-triq taż-żminijiet; il-lima, il-mixja mgħaġġla, u l-mixja dejjemija tas-snin; u (tasal) is-siegħa tal-mewt. Il-metafora konċettwali tal-ħajja-vjaġġ tidher f'metafori lingwistiċi bħall-mixja tal-ħajja u tal-ġrajja; "ħajtu! … […] waslet / fl-aħħar tarf, fl-aħħar xifer;" "hekk hi sejra / Il-ħajja tal-bnedmin;" "it-tmiem riesaq kuljum;" il-ġrajja li għaddew; u l-ġrajja jitbiegħdu. Hawnhekk tara taħlita ta' metafori konvenzjonali u oħrajn ġodda. Fid-dawl tal-interpretazzjoni lokalista tal-lingwa, wieħed m'għandux għalfejn jistagħġeb li l-verb "għadda" jidher tant fil-poeżiji ta' Dun Karm. L-istess jgħodd għall-verbi "ġie" u "mar." Espressjonijiet bħal "l-imgħoddi" (mill-verb "għadda"), "il-ġejjieni," "matul," u "d-dieħla" huma eżempji tal-mod kif il-Malti jifhem ir-relazzjonijiet temporali b'analoġija mad-dimensjoni spazjali. Inċidentalment, l-espressjoni nominali spazjali konvenzjonali "dari" tintuża konsistentement minn Dun Karm biex tirreferi għall-imgħoddi. Dun Karm juża l-kelmiet "dar" u "djar" mal-mija u ħamsa u erbgħin darba, u "dwejra" tissemma xi tnax-il darba. Id-dar jiddeskriviha l-aktar bħala post ta' kenn (sbatax-il darba), hena (ħdax-il darba), ħemda (tmien darbiet), u wens (erba' darbiet); id-dar jaraha bħala sabiħa (sitt darbiet), ċkejkna, (ħames darbiet), u kwieta (tliet darbiet). Il-poeta jassoċjaha wkoll mal-imħabba, mal-omm, mal-missier, mal-aħwa, mal-faraġ, il-barka, is-sliem, is-sikta, l-hemm, l-imwiet, il-ġenna, il-ġid, is-sħana, l-għera, u l-ġabra. Dun Karm juża l-kelma "dar" mat-tmien darbiet biex jirreferi għall-knisja, id-"dar t'Alla." Minbarra d-dar, li hi l-oikos tal-vjaġġ ta' Dun Karm, hemm tliet elementi oħra li huma importanti għall-vjaġġ tiegħu: it-triq, il-qabar u l-knisja. Il-kelma "triq," fil-plural u fis-singular, tidher mat-tnejn u tmenin darba: il-poeta jorbotha mal-hena, is-Sultan u Kristu, il-qalbenin, iż-żminijiet, is-sebħ, it-tajbin, il-pjaċir, il-ħajja, il-ġid, is-sewwa, u dejjem; iżda hi wkoll triq imwiegħra, mudlama, twila, waħxija, ħarxa, tas-Salib, tar-reżħa, u tat-tiġrib. Il-"qabar" (u l-"oqbra") jissemma mat-tlieta u ħamsin darba: huwa kiesaħ, minsi, tal-mejtin, sieket, ċkejken, ħiemed, mudlam, waħdu, imsaħħar, u mhux għal dejjem. Mill-inqas darbtejn tissemma s-sodda tal-qabar. Id-diminuttiv jixref ukoll fl-erbgħin riferiment għal "knisja" li hi tipikament ċkejkna u mwarrba. Fil-poeżija ta' Dun Karm, Malta hi vjaġġatur. F'"għanja ta' Malti fl-Amerka" Malta "timxi" (v. 17); f'"1921 – Lil ħuti l-Maltin Nhar l-għoti tal-Kostituzzjoni", il-poeta jħeġġiġha biex taqbad triqitha "lejn xefaq sabiħ" (v. 4), u f'"Lil Malta – Tal-Lum u ta' Għada" jitlobha biex tarġa' lura fuq triqitha (v. 43) għax fl-aħħar tal-vjaġġ tagħha hemm min qed jistennieha (v. 44). Skema-xbieha fundamentali fir-rigward ta' Malta u l-opra kollha tal-poeta hi dik ta' ġewwa-Barra: ta' ġewwa hu dejjem tajjeb, ta' barra hu dejjem ħażin. Meta l-poeta jikkritika 'l ta' ġewwa jkun qiegħed jikkritika l-fatt li dieħla ħafna influwenza minn barra.